b'\n_START_ARTICLE_\nMalm\n_START_PARAGRAPH_\nMalm (fra norr\xc3\xb8nt malmr) er en naturlig forekommende \xc3\xb8konomisk brytbar konsentrasjon av mineraler som kan brukes til fremstilling av metall. Slike mineraler kalles ofte ertsmineraler._NEWLINE_De metaller som framstilles av malm er jern, kobber, sink, bly, gull, tinn, nikkel, kobolt, krom, molybden, wolfram, titan og aluminium, men det finnes ogs\xc3\xa5 andre metaller som har interesse innenfor malmgeologien._NEWLINE_Definisjonen forbeholder malmbegrepet for \xc3\xb8konomisk utvinnbare forekomster, sett ut fra markedsforhold og landets teknologiske niv\xc3\xa5 og \xc3\xb8konomiske system. En bestemt mineralforekomst kan v\xc3\xa6re dermed v\xc3\xa6re l\xc3\xb8nnsom i ett land, men ikke i et annet. Visse mineraler har heller ingen bruksomr\xc3\xa5der i dag, til tross for at de har v\xc3\xa6rt kjent i flere hundre \xc3\xa5r, og har dermed ingen markedsverdi. Dersom de menneskestyrte ytre vilk\xc3\xa5rene endres, vil en tidligere uinteressant forekomst kunne forvandles til en \xc3\xb8konomisk interessant forekomst og vice versa.'